Komisijos reglamentas (EB) Nr. 2318/2001
2001 m. lapkričio 29 d.
nustatantis išsamias Tarybos reglamento (EB) Nr. 104/2000 taikymo taisykles dėl gamintojų organizacijų žuvininkystės ir akvakultūros sektoriuje pripažinimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl bendro žuvininkystės ir akvakultūros produktų rinkų organizavimo [1], iš dalies pakeistą Komisijos reglamentu (EB) Nr. 939/2001 [2], ypač į jo 5 straipsnio 4 dalį ir 6 straipsnio 7 dalį,
Kadangi:
(1) 1994 m. gruodžio 2 d. Komisijos reglamentas (EB) Nr. 2939/94, nustatantis išsamias Tarybos reglamento (EEB) Nr. 105/76 dėl gamintojų organizacijų žuvininkystės sektoriuje pripažinimo [3], iš dalies pakeistas Reglamentu (EB) Nr. 1762/96 [4], taikymo taisykles, reikalauja žymių pakeitimų. Todėl jį reikia panaikinti ir pakeisti.
(2) Būtina nustatyti tokias sąlygas ir tvarką, pagal kurią valstybės narės suteikia arba panaikina gamintojų organizacijų pripažinimą, kurios užtikrintų nuoseklų bendro žuvininkystės ir akvakultūros rinkas valdymo organizavimo taisyklių taikymą.
(3) Pagal Reglamento (EB) Nr. 104/2000 5 straipsnio 2 dalį gamintojų organizacija privalo pateikti įrodymų, kad ji yra pakankamai ekonomiškai aktyvi ir nusipelno pripažinimo. Todėl būtina nustatyti kriterijus, pagal kuriuos vertinamas atitikimas keliamoms sąlygoms.
(4) Taip pat būtina nustatyti gamintojų organizacijų asociacijų pripažinimo sąlygas.
(5) Reikia patvirtinti bendras taisykles, kurių privalo laikytis gamintojų organizacijų nariai.
(6) Patartina patikslinti, kokią informaciją turi pateikti pripažinimo reikalaujanti organizacija. Reikia nustatyti pripažinimo teikimo ir jo panaikinimo terminus ir tam tikras pripažinimo panaikinimo taisykles.
(7) Reikėtų numatyti atitinkamas patikrinimo priemones, padedančias įsitikinti, kad laikomasi pripažinimui keliamų reikalavimų ir nustatyti dėl suklastotos paraiškos pripažinimui bei tokio naudojomosi tokiu pripažinimu pasekmes.
(8) Šiame reglamente numatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamente (EB) Nr. 104/2000 apibrėžta gamintojų organizacija laikoma pakankamai ekonomiškai veiklia pagal šio reglamento 5 straipsnio 2 dalies nuostatas, jeigu:
a) valstybė narė mano, kad teritorija, kurią apima paraiška pripažinimui, pagal jos dydį, bendrą joje veikiančių žvejybos laivų pajėgumą ir pagal iškrovimų reguliarumą bei apimtis yra pakankamai svarbi; ir
b) jei laikomasi tokių sąlygų:
i) gamintojų organizacijos narių eksploatuojamų laivų skaičius sudaro mažiausiai 20 % visų toje teritorijoje nuolat veikiančių laivų skaičiaus; arba
ii) gamintojų organizacija realizuoja tam tikros rūšies arba grupės, kuriai siekiama gauti pripažinimą, produkciją arba:
- bent 15 % visos toje teritorijoje pagaminamos produkcijos pagal svorį, arba
- bent 30 % viso tos srities pagrindiniame uoste ar rinkoje aplink jį realizuojamo svorio; valstybė narė turi nustatyti, kas bus laikoma "pagrindiniu".
2. Valstybės narės turi nuspręsti, kurios 1 dalies b punkto nuostatos bus taikomos jos teritorijoje.
Valstybės narės privalo per du mėnesius nuo šio reglamento paskelbimo Komisijai ir suinteresuotoms pusėms pranešti savo sprendimus.
Jei keičiasi rinkos struktūra, valstybės narės gali pakeisti savo pripažinimo sąlygas. Apie tai jos nedelsdamos privalo pranešti Komisijai ir suinteresuotiems asmenims.
3. Jei bent 30 % gamintojos organizacijos narių paprastai dirba vienoje ar keliose teritorijose, kitose nei tose, kur organizacijos narių veikiantys laivai turi savo uostą, ši organizacija bus laikoma pakankamai ekonomiškai veiklia pagal Reglamento (EB) Nr. 104/2000 5 straipsnio 2 dalies reikalavimus tik tada, kai jos nariai disponuoja tam tikros rūšies ar rūšies grupės, kuriai siekiama gauti pripažinimą, 4 % pagal svorį nacionalinės produkcijos.
4. Siekdama veiksmingesnio valdymo, valstybė narė gali nustatyti nuo 15 % iki 30 % ribas šio straipsnio 1 dalies b punkto ii papunkčio pirmoje pastraipoje minimiems dydžiams ir tarp 30 % bei 50 % ribas šio straipsnio 1 dalies b punkto ii papunkčio antroje pastraipoje minimiems dydžiams, taip pat tarp 30 % bei 50 % ribas gamintojams, minimiems 3 dalyje.
5. Kai pripažinimą siekiama gauti akvakultūros produktams, organizacija laikoma pakankamai ekonomiškai veiklia pagal Reglamento (EB) Nr. 104/2000 5 straipsnio 2 dalies nuostatas, jeigu teritorijoje, kurią valstybė narė laiko pakankamai didele pagal valstybės nustatytus kriterijus, organizacija realizuoja bent 25 % visos atitinkamos rūšies ar rūšies grupės produkcijos.
Atsižvelgdama į specifines regiono gamybines charakteristikas, valstybė narė gali koreguoti pirmoje dalyje minimus procentus nuo 25 % iki 50 %.
Per du mėnesius nuo šio reglamento paskelbimo valstybės narės privalo pranešti Komisijai kokius procentus taikys.
2 straipsnis
Valstybė narė pripažįsta gamintojų organizacijų asociaciją su sąlyga, jeigu:
a) asociaciją sudaro minimali visų tos šakos valstybės narės pripažintų gamintojų organizacijų dalis, ir
b) šios asociacijos parduodamos produkcijos vertė sudaro bent 20 % tos šakos nacionalinės produkcijos vertės.
3 straipsnis
1. Nepažeidžiant Komisijos reglamento (EB) Nr. 2508/2000 [5], būtina raštu pateikti Reglamento (EB) Nr. 104/2000 5 straipsnio 1 dalies c punkto 1 papunktyje minimas žvejybos, gamybos ir prekybos taisykles.
2. Pagal Reglamento (EB) Nr. 104/2000 5 straipsnio 1 dalies c punkto 4 papunkčio nuostatas nariai gali nesilaikyti reikalavimo visus produktus realizuoti per savo gamintojų organizaciją, jei produktai realizuojami pagal iš anksto nustatytas bendras taisykles. Tokiais atvejais į šias bendras taisykles turi būti įtraukti reikalavimai laikytis organizacijos pašalinimo iš rinkos kainų.
3. Nukrypstant nuo Reglamento (EB) Nr. 104/2000 5 straipsnio 1 dalies c punkto 4 papunkčio, produktų kiekiai, dėl kurių gamintojų organizacijos nariai sudarė sutartis prieš tapdami nariais, gali būti realizuojami nebūtinai per gamintojų organizaciją, jei nariai prieš įstodami iš anksto informavo organizaciją apie sutarčių apimtis ir trukmę ir organizacija sutiko panaikinti šį reikalavimą.
4 straipsnis
Pripažinimo siekiantis pareiškėjas pateikia šiuos dokumentus:
a) gamintojų organizacijos įstatus;
b) gamintojų organizacijos nuostatus ir taisykles;
c) gamintojų organizacijos vardu įgaliotų veikti asmenų pavardes;
d) veiklos, kurios pagrindu teikiama paraiška pripažinimui gauti, duomenis;
e) įrodymus, kad organizacija atitinka 1 ir 2 straipsnių reikalavimus.
5 straipsnis
Gavusi paraišką pripažinimui gauti, valstybė narė privalo per tris mėnesius raštu pranešti gamintojų organizacijai savo sprendimą. Jei atsisakoma pripažinti, valstybė narė nurodo atsisakymo pripažinti priežastis.
6 straipsnis
Kai valstybė narė planuoja panaikinti pripažinimą, ji praneša gamintojų organizacijai apie savo ketinimus, kartu nurodydama panaikinimo priežastis. Valstybė narė per apibrėžtą laiką privalo leisti gamintojų organizacijai pateikti savo pastabas.
7 straipsnis
1. Pagal Reglamento (EB) Nr. 104/2000 6 straipsnio 1 dalies b punkto nuostatas valstybės narės privalo mažiausiai kartą per metus patikrinti, ar gamintojų organizacijos atitinka pripažinimo reikalavimus ir sąlygas.
2. Kai pripažinimas panaikinamas dėl to, kad gamintojų organizacija jo siekė apgaulės būdu, bet kokia parama, suteikta pagal Tarybos reglamento (EB) Nr. 2792/1999 [6] 15 straipsnio 1 dalį, privalo būti grąžinama valstybei narei.
8 straipsnis
Reglamentas (EB) Nr. 2939/94 yra panaikinamas.
9 straipsnis
Reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis bus taikomas nuo 2002 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 29 d.